Italtile boos toe verkryging gekelder word | Netwerk24
Deur Nellie Brand-Jonker 28 Julie 2016 20:27
Nick Booth, uitvoerende hoof van Italtile.
Die genoteerde kleinhandelgroep Italtile het Donderdag sterk kapsie gemaak teen 'n besluit van die Mededingingskommissie om 'n transaksie met Ceramic te verbied.
Italtile het in April 'n aanbod gedoen om sy grootste verskaffer, Ceramic Industries, teen R3,75 miljard te koop.
Italtile is Suid-Afrika se grootste kleinhandelaar van ingevoerde en plaaslik vervaardigde keramiek en porseleinteëls, badkamerbykomstighede en ander verwante produkte.
Sy groot kettingwinkels sluit CTM, Italtile en Top T in. Ceramic word beskryf as die grootste vervaardiger van voer- en muurteëls in Suid-Afrika.
Die Mededingingskommissie sê ná die transaksie gaan die partye 'n aansporing hê om net aan hulself te verskaf en dit kan daartoe lei dat hul mededingers sluit.
Daar is veral nie werklik enige alternatiewe vir mededingers van Italtile om produkte te bekom indien die partye ná die samesmelting pryse verhoog, hul voorraad verminder of bloot weier om produkte aan hulle te verkoop nie.
Dit is moeilik om die mark te betree om 'n verskaffer van teëls en ander produkte te word.
Die kommissie het glo ook wesenlike kommer van deelnemers in die mark ontvang.
"Die kommissie is bekommerd dat die samesmelting in 'n mark is wat reeds hoogs gekonsentreerd is. Die samesmelting sal hul posisie só konsolideer dat hulle aansporinge gaan hê om mededingers in die kleinhandel toegang tot produkte soos teëls en sanitêre ware te weier.
"Dit is belangrik dat verbruikers van hierdie produkte mededingende pryse en keuses geniet," het Hardin Ratshisusu, die adjunkkommissaris, gesê.
Die direksie van Italtile en Rallen – die meerderheidsaandeelhouer in sowel Italtile as Ceramic – het sterk teenkanting teen die uitspraak uitgespreek.
Hulle het in 'n verklaring gesê dat die kommissie se besluit gegrond is op verkeerde inligting en dat hy beheer verkeerd beoordeel en sy bevindinge gevolglik verkeerd is.
Italtile gaan nou die Mededingingstribunaal nader om die samesmelting te oorweeg soos hy ingevolge die Mededingingswet kan doen.
Italtile het voorheen gesê hy wil al Ceramic se aandele koop wat hy nog nie besit nie.
Vier jaar gelede is gesê die Ravazzotti-familietrust van wyle Giovanni Ravazotti, stigter van Italtile, hou 60% van Rallen. Hy het Italtile in 1969 gestig.